title: Direktiva (EU) 2017/2109 Europskog parlamenta i Vijeća od 15. studenoga 2017. o izmjeni Direktive Vijeća 98/41/EZ o upisu osoba koje putuju putničkim brodovima koji plove prema lukama ili iz luka država članica Zajednice i Direktive 2010/65/EU Europskog parlamenta i Vijeća o službenom postupku prijave za brodove koji dolaze u luke i/ili odlaze iz luka država članica

text:
                  30.11.2017

                  HR

                  Službeni list Europske unije

                  L 315/52

            DIREKTIVA (EU) 2017/2109 EUROPSKOG PARLAMENTA I VIJEĆA
      od 15. studenoga 2017.
      o izmjeni Direktive Vijeća 98/41/EZ o upisu osoba koje putuju putničkim brodovima koji plove prema lukama ili iz luka država članica Zajednice i Direktive 2010/65/EU Europskog parlamenta i Vijeća o službenom postupku prijave za brodove koji dolaze u luke i/ili odlaze iz luka država članica
      EUROPSKI PARLAMENT I VIJEĆE EUROPSKE UNIJE,
      uzimajući u obzir Ugovor o funkcioniranju Europske unije, a posebno njegov članak 100. stavak 2.,
      uzimajući u obzir prijedlog Europske komisije,
      nakon prosljeđivanja nacrta zakonodavnog akta nacionalnim parlamentima,
      uzimajući u obzir mišljenje Europskoga gospodarskog i socijalnog odbora (1),
      nakon savjetovanja s Odborom regija,
      u skladu s redovnim zakonodavnim postupkom (2),
      budući da:

                  (1)

                  Točne i pravodobne informacije o broju ili identitetu osoba na brodu ključne su za pripremu i učinkovitost operacija traganja i spašavanja. U slučaju nesreće na moru, potpuna i cjelovita suradnja među nadležnim nacionalnim tijelima uključene države ili uključenih država, brodara i njihovih zastupnika može znatno doprinijeti učinkovitosti operacija. Određeni aspekti te suradnje uređeni su Direktivom Vijeća 98/41/EZ (3).

                  (2)

                  Rezultatima provjere primjerenosti na temelju Programa za primjerenost i učinkovitost propisa (REFIT) i iskustvom stečenim tijekom provedbe Direktive 98/41/EZ pokazalo se da informacije o osobama na brodu nisu uvijek odmah dostupne nadležnim tijelima kada su im potrebne. Radi rješavanja te situacije sadašnje zahtjeve iz Direktive 98/41/EZ trebalo bi uskladiti sa zahtjevima o elektroničkoj prijavi podataka, što bi dovelo do veće učinkovitosti. Digitalizacijom će se isto tako omogućiti olakšani pristup informacijama o znatnom broju putnika u slučaju nužde ili pri rješavanju posljedica nesreće na moru.

                  (3)

                  Tijekom posljednjih 17 godina ostvaren je znatan tehnološki napredak u odnosu na sredstva komunikacije i pohrane podataka o kretanjima brodova. Duž europskih obala uspostavljen je niz obveznih sustava prijavljivanja s brodova, u skladu s odgovarajućim pravilima koje je donijela Međunarodna pomorska organizacija (IMO). I pravom Unije i nacionalnim pravom osigurava se da brodovi ispunjavaju zahtjeve na snazi u vezi s prijavljivanjem na temelju tih sustava. Sada je potrebno ostvariti napredak u području tehnoloških inovacija, oslanjajući se na dosad postignute rezultate, među ostalim i na međunarodnoj razini, te osiguravajući stalno održavanje tehnološke neutralnosti.

                  (4)

                  Prikupljanje, prijenos i razmjena podataka povezanih s brodovima omogućeni su, pojednostavnjeni i usklađeni jedinstvenim nacionalnim prozorom iz Direktive 2010/65/EU Europskog parlamenta i Vijeća (4) te sustavom Unije za razmjenu pomorskih informacija (SafeSeaNet) iz Direktive 2002/59/EZ Europskog parlamenta i Vijeća (5). Informacije o osobama na brodu koje se zahtijevaju Direktivom 98/41/EZ trebalo bi stoga prijavitiu jedinstveni nacionalni prozor koji nadležnom tijelu omogućuje da u slučaju nužde ili rješavanja posljedica nesreće na moru odmah pristupi podacima. Broj osoba na brodu trebalo bi prijaviti u jedinstveni nacionalni prozor služeći se odgovarajućim tehničkim sredstvima o kojima bi trebale odlučiti države članice. Alternativno bi trebalo prijaviti taj broj imenovanom tijelu s pomoću automatskog identifikacijskog sustava.

                  (5)

                  Države članice trebale bi radi olakšavanja pružanja i razmjene informacija prijavljenih u skladu s ovom Direktivom i smanjivanja administrativnog opterećenja upotrebljavati usklađene službene postupke prijave uspostavljene Direktivom 2010/65/EU. U slučaju nesreće koja utječe na više od jedne države članice, države članice trebale bi putem sustava SafeSeaNet staviti informacije na raspolaganje drugim državama članicama.

                  (6)

                  Kako bi se državama članicama omogućilo dovoljno dugo razdoblje za dodavanje novih funkcija jedinstvenim nacionalnim prozorima, primjereno je predvidjeti prijelazno razdoblje tijekom kojeg države članice imaju mogućnost održavati trenutačni sustav za upis osoba na putničkim brodovima.

                  (7)

                  Napredak ostvaren u razvoju jedinstvenih nacionalnih prozora trebao bi poslužiti kao osnova za budući prijelaz na okružje jedinstvenog europskog prozora.

                  (8)

                  Države članice trebale bi poticati brodare, a posebice manje brodare, da upotrebljavaju jedinstveni nacionalni prozor. Međutim, kako bi se osiguralo poštovanje načela proporcionalnosti, države članice trebale bi imati mogućnost da pod posebnim uvjetima izuzmu od obveze prijave broja osoba na brodu u nacionalni jedinstveni prozor manje brodare koji još ne upotrebljavaju jedinstveni nacionalni prozor i koji uglavnom obavljaju kratku domaću plovidbu kraću od 60 minuta.

                  (9)

                  Kako bi se uzeli u obzir posebni zemljopisni položaj otokâ Heligoland i Bornholm te priroda njihovih prometnih veza s kopnom, Njemačkoj, Danskoj i Švedskoj trebalo bi dati više vremena za sastavljanje popisa osoba na brodu te im omogućiti da tijekom prijelaznog razdoblja dostavljaju te informacije na temelju trenutačnog sustava.

                  (10)

                  Države članice trebale bi i dalje imati mogućnost snižavanja praga od 20 milja za bilježenje osoba na brodu na popis i prijavu tog popisa. To pravo obuhvaća plovidbe u kojima putnički brodovi koji prevoze velik broj putnika tijekom jedne dulje plovidbe uzastopno pristaju u lukama koje su međusobno udaljene manje od 20 milja. U takvim slučajevima, državama članicama trebalo bi omogućiti da snize prag od 20 milja kako bi se omogućilo bilježenje informacija koje se zahtijevaju ovom Direktivom s obzirom na putnike na brodu koji su se ukrcali u prvoj luci ili u nekoj od luka međupostaja.

                  (11)

                  Kako bi se rodbini pružile pravodobne i pouzdane informacije u slučaju nesreće, smanjila nepotrebna kašnjenja konzularne pomoći i drugih usluga te olakšali postupci identifikacije, u dostavljenim podacima trebale bi biti uključene informacije o državljanstvu osoba na brodu. Popis unosa traženih podataka za plovidbe dulje od 20 milja trebao bi biti pojednostavnjen, pojašnjen i u najvećoj mogućoj mjeri usklađen sa zahtjevima u vezi s prijavljivanjem za jedinstveni nacionalni prozor.

                  (12)

                  S obzirom na poboljšanja elektroničkih sredstava za bilježenje podataka i uzimajući u obzir činjenicu da se osobni podaci prikupljaju prije polaska broda, rok od 30 minuta koji je trenutačno predviđen Direktivom 98/41/EZ trebalo bi smanjiti na 15 minuta.

                  (13)

                  Važno je u skladu s međunarodnim zahtjevima svakoj osobi na brodu pružiti jasne upute kojih se treba pridržavati u slučaju nužde.

                  (14)

                  Kako bi se povećala pravna jasnoća i osnažila dosljednost s povezanim zakonodavstvom Unije, a posebno Direktivom 2009/45/EZ Europskog parlamenta i Vijeća (6), niz zastarjelih, dvosmislenih i zbunjujućih upućivanja trebalo bi ažurirati ili izbrisati. Definiciju „putničkog broda” trebalo bi uskladiti s drugim zakonodavstvom Unije na način kojim se ne premašuje područje primjene ove Direktive. Definiciju „zaklonjenog područja mora” trebalo bi zamijeniti konceptom usklađenim s Direktivom 2009/45/EZ u svrhe izuzećâ na temelju ove Direktive, osiguravajući blizinu sredstava traganja i spašavanja. Definiciju „popisivača putnika” trebalo bi izmijeniti tako da se njome izražavaju nove dužnosti kojima se više ne obuhvaća čuvanje informacija. Definicija „imenovanog tijela” trebala bi obuhvaćati nadležna tijela koja imaju izravan ili neizravan pristup informacijama koje se zahtijevaju ovom Direktivom. Odgovarajuće zahtjeve u pogledu sustavâ kompanija za upis putnika trebalo bi izbrisati.

                  (15)

                  Ova Direktiva ne bi se trebala primjenjivati na jahte za razonodu ili plovila za razonodu. Ona se posebice ne bi trebala primjenjivati na jahte za razonodu ili plovila za razonodu kad su zakupljeni bez posade, a nakon toga se ne upotrebljavaju u komercijalne svrhe za potrebe prijevoza putnika.

                  (16)

                  Države članice trebale bi i dalje biti odgovorne za osiguranje usklađenosti sa zahtjevima u pogledu upisa podataka na temelju Direktive 98/41/EZ, odnosno u pogledu točnosti i pravodobnog upisa podataka. Kako bi se osigurala dosljednost informacija trebalo bi biti moguće provoditi nasumične provjere.

                  (17)

                  Ako se zbog mjera predviđenih direktivama 98/41/EZ i 2010/65/EU obrađuju osobni podaci, ta bi se obrada trebala provoditi u skladu s pravom Unije o zaštiti osobnih podataka, osobito Uredbom (EU) 2016/679 Europskog parlamenta i Vijeća (7) i Uredbom (EZ) br. 45/2001 Europskog parlamenta i Vijeća (8). Osobito i ne dovodeći u pitanje druge pravne obveze u skladu s pravom o zaštiti podataka, osobni podaci prikupljeni u skladu s Direktivom 98/41/EZ ne bi se smjeli obrađivati ili upotrebljavati ni u koju drugu svrhu i ne bi se smjeli zadržavati dulje nego što je potrebno za potrebe Direktive 98/41/EZ. Osobni podaci trebali bi se stoga automatski i bez nepotrebne odgode brisati po sigurnom dovršetku plovidbe broda ili, ako je primjenjivo, nakon završetka istrage ili sudskog postupka tijekom rješavanja posljedica nesreće ili slučaja nužde.

                  (18)

                  Vodeći računa o najnovijim dostignućima i trošku provedbe, svaka kompanija trebala bi provesti primjerene tehničke i organizacijske mjere radi zaštite osobnih podataka, obrađenih na temelju ove Direktive, od slučajnog ili nezakonitog uništenja ili slučajnog gubitka, izmjene te neovlaštenog otkrivanja tih podataka ili pristupa tim podacima u skladu sa zakonodavstvom Unije i nacionalnim zakonodavstvom o zaštiti podataka.

                  (19)

                  S obzirom na načelo proporcionalnosti te uzimajući u obzir da je u najboljem interesu putnika dati točne informacije, sadašnji način prikupljanja osobnih podataka na temelju vlastite izjave putnika dostatan je za potrebe Direktive 98/41/EZ. Istodobno bi se elektroničkim sredstvima upisa i provjere podataka trebao osigurati upis jedinstvenih informacija o svakoj osobi na brodu.

                  (20)

                  Kako bi se povećala transparentnost i olakšalo obavješćivanje država članica o izuzećima i zahtjevima za odstupanje, Komisija bi u tu svrhu trebala uspostaviti i održavati bazu podataka. Ona bi trebala sadržavati prijavljene mjere u obliku nacrta i u verziji u kojoj su donesene. Donesene mjere trebale bi biti javno dostupne.

                  (21)

                  Podaci o obavijestima o izuzećima i zahtjevima za odstupanje država članica trebali bi prema potrebi biti usklađeni i koordinirani kako bi se osigurala što je moguće djelotvornija upotreba takvih podataka.

                  (22)

                  S obzirom na promjene uvedene Ugovorom o funkcioniranju Europske unije (UFEU) ovlasti dodijeljene Komisiji za provedbu Direktive 98/41/EZ trebalo bi na odgovarajući način ažurirati. Provedbene akte trebalo bi donijeti u skladu s Uredbom (EU) br. 182/2011 Europskog parlamenta i Vijeća (9).

                  (23)

                  Kako bi se uzele u obzir promjene na međunarodnoj razini te kako bi se povećala transparentnost, Komisiji bi trebalo delegirati ovlast za donošenje akata u skladu s člankom 290. UFEU-a u pogledu neprimjenjivanja, za potrebe ove Direktive, izmjena međunarodnih instrumenata ako je to potrebno. Posebno je važno da Komisija tijekom svojeg pripremnog rada provede odgovarajuća savjetovanja, uključujući ona na razini stručnjaka, te da se ta savjetovanja provedu u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016. Osobito, s ciljem osiguravanja ravnopravnog sudjelovanja u pripremi delegiranih akata, Europski parlament i Vijeće primaju sve dokumente istodobno kada i stručnjaci iz država članica te njihovi stručnjaci sustavno imaju pristup sastancima stručnih skupina Komisije koji se odnose na pripremu delegiranih akata.

                  (24)

                  S obzirom na puni ciklus praćenja putem posjeta koje obavlja Europska agencija za pomorsku sigurnost, Komisija bi trebala obaviti evaluaciju provedbe Direktive 98/41/EZ do 22. prosinca 2026. te o tome izvijestiti Europski parlament i Vijeće. Države članice trebale bi surađivati s Komisijom na prikupljanju svih informacija potrebnih za tu evaluaciju.

                  (25)

                  Kako bi se uvažile promjene unesene u Direktivu 98/41/EZ, informacije o osobama na brodu trebale bi biti uključene u popis službenih postupaka prijave iz dijela A Priloga Direktivi 2010/65/EU.

                  (26)

                  Kako se neobalnim državama članicama koje nemaju morskih luka i koje pod svojom zastavom nemaju putničke brodove obuhvaćene područjem primjene ove Direktive ne bi nametnulo nerazmjerno administrativno opterećenje, takvim državama članicama trebalo bi dopustiti odstupanje od odredaba ove Direktive. To znači da one nisu obvezne prenijeti ovu Direktivu sve dok ispunjavaju taj uvjet.

                  (27)

                  Provedeno je savjetovanje s Europskim nadzornikom za zaštitu podataka u skladu s člankom 28. stavkom 2. Uredbe (EZ) br. 45/2001 te je on dao službene komentare 9. prosinca 2016.

                  (28)

                  Direktive 98/41/EZ i 2010/65/EU trebalo bi stoga na odgovarajući način izmijeniti,

            DONIJELI SU OVU DIREKTIVU:
      Članak 1.
      Izmjene Direktive 98/41/EZ
      Direktiva 98/41/EZ mijenja se kako slijedi:

                  1.

                  članak 2. mijenja se kako slijedi:

                              (a)

                              druga alineja zamjenjuje se sljedećim:

                                          „—

                                          ‚putnički brod’ znači brod ili brzo plovilo koje prevozi više od 12 putnika,”;

                              (b)

                              šesta alineja zamjenjuje se sljedećim:

                                          „—

                                          ‚popisivač putnika’ znači odgovorna osoba koju imenuje kompanija radi ispunjavanja obaveza u okviru ISM pravilnika, kad je to primjenjivo, ili osoba koju imenuje kompanija kao odgovornu za prijenos informacija o osobama koje su se ukrcale na putnički brod kompanije,”;

                              (c)

                              sedma alineja zamjenjuje se sljedećim:

                                          „—

                                          ‚imenovano tijelo’ znači nadležno tijelo države članice odgovorno za traganje i spašavanje ili koje se bavi rješavanjem posljedica nesreće te ima pristup informacijama koje se zahtijevaju u skladu s ovom Direktivom,”;

                              (d)

                              deveta alineja briše se;

                              (e)

                              u desetoj alineji, uvodni dio zamjenjuje se sljedećim:

                                          „—

                                          ‚redovna linija’ znači niz putovanja brodova koji prometuju između dvije iste luke ili više istih luka, ili niz plovidaba iz iste luke i prema istoj luci bez međupostaja, bilo:”;

                              (f)

                              dodaje se sljedeća alineja:

                                          „—

                                          ‚područje luke’ znači područje kako je definirano u članku 2. točki (r) Direktive 2009/45/EZ,”;

                              (g)

                              dodaje se sljedeća alineja:

                                          „—

                                          ‚jahta za razonodu ili plovilo za razonodu’ znači plovilo koje se ne upotrebljava u komercijalne svrhe, neovisno o vrsti pogona.”;

                  2.

                  članak 3. zamjenjuje se sljedećim:
                  „Članak 3.
                  1.   Ova Direktiva primjenjuje se na putničke brodove uz izuzetak:

                              —

                              ratnih brodova i brodova za prijevoz vojnih trupa,

                              —

                              jahti za razonodu i plovila za razonodu,

                              —

                              brodova koji plove isključivo u područjima luka ili unutarnjim plovnim putovima.

                        2.   Države članice koje nemaju morske luke i koje pod svojom zastavom nemaju putničke brodove obuhvaćene područjem primjene ove Direktive mogu odstupiti od odredaba ove Direktive, osim od obveze utvrđene u drugom podstavku.
                  One države članice koje namjeravaju primijeniti takvo odstupanje obavješćuju Komisiju najkasnije 21. prosinca 2019. ako su ti uvjeti ispunjeni te nakon toga obavješćuju Komisiju jednom godišnje o svakoj naknadnoj promjeni. Takve države članice ne mogu dopustiti putničkim brodovima koji su obuhvaćeni područjem primjene ove Direktive da plove pod njihovom zastavom dok ne prenesu i ne provedu ovu Direktivu.”;

                  3.

                  u članku 4. stavak 2. zamjenjuje se sljedećim:
                  „2.   Prije nego što putnički brod isplovi, broj osoba na brodu dostavlja se zapovjedniku broda i odgovarajućim tehničkim sredstvima prijavljuje u jedinstveni prozor uspostavljen u skladu s člankom 5. Direktive 2010/65/EU Europskog parlamenta i Vijeća (*1) ili se, ako država članica tako odluči, dostavlja imenovanom tijelu s pomoću automatskog identifikacijskog sustava.
                  U prijelaznom razdoblju od šest godina od 20. prosinca 2017. države članice mogu nastaviti dopuštati da se te informacije dostavljaju popisivaču putnika kompanije ili sustavu kompanije na kopnu koji obavlja istu funkciju, umjesto da zahtijevaju prijavu tih informacija u jedinstveni prozor ili imenovanom tijelu s pomoću automatskog identifikacijskog sustava.

                     (*1)  Direktiva 2010/65/EU Europskog parlamenta i Vijeća od 20. listopada 2010. o službenom postupku prijave za brodove koji dolaze u luke i/ili odlaze iz luka država članica i o stavljanju izvan snage Direktive 2002/6/EZ (SL L 283, 29.10.2010., str. 1.).”;"

                  4.

                  članak 5. zamjenjuje se sljedećim:
                  „Članak 5.
                  1.   Ako putnički brod koji isplovljava iz luke smještene u državi članici na plovidbu dulju od 20 milja od točke isplovljavanja do sljedeće luke pristajanja bilježe se sljedeće informacije:

                              —

                              prezimena osoba na brodu, njihova imena, njihov spol, njihovo državljanstvo, njihovi datumi rođenja,

                              —

                              ako to putnik dobrovoljno iskaže, informacije o posebnoj skrbi ili pomoći koje bi mogle biti potrebne u slučaju nužde,

                              —

                              ako država članica tako odluči i ako to putnik dobrovoljno iskaže, broj za kontakt u slučaju nužde.

                        2.   Informacije navedene u stavku 1. prikupljaju se prije polaska putničkog broda i prijavljuju u jedinstveni prozor uspostavljen u skladu s člankom 5. Direktive 2010/65/EU po isplovljavanju putničkog broda, ali najkasnije 15 minuta nakon njegova isplovljavanja.
                  3.   U prijelaznom razdoblju od šest godina od 20. prosinca 2017. države članice mogu nastaviti dopuštati da se te informacije dostavljaju popisivaču putnika kompanije ili sustavu kompanije na kopnu koji obavlja istu funkciju, umjesto da zahtijevaju prijavu tih informacija u jedinstveni prozor.
                  4.   Ne dovodeći u pitanje druge pravne obveze koje su u skladu sa zakonodavstvom Unije i nacionalnim zakonodavstvom o zaštiti podataka, osobni podaci prikupljeni za potrebe ove Direktive ne obrađuju se i ne upotrebljavaju ni u koju drugu svrhu. S takvim osobnim podacima uvijek se postupa u skladu s pravom Unije o zaštiti podataka i privatnosti te se oni brišu automatski i bez nepotrebne odgode kad više nisu potrebni.”;

                  5.

                  u članku 6. stavak 2. zamjenjuje se sljedećim:
                  „2.   Svaka država članica, za svaki putnički brod koji plovi pod zastavom treće zemlje, isplovljava iz luke smještene izvan Unije te je na putu za luku smještenu u toj državi članici, zahtijeva od kompanije da osigura da se informacije navedene u članku 4. stavku 1. i članku 5. stavku 1. dostave u skladu s člankom 4. stavkom 2. i člankom 5. stavkom 2.”;

                  6.

                  članak 8. zamjenjuje se sljedećim:
                  „Članak 8.
                  1.   Svaka kompanija koja preuzme odgovornost za upravljanje putničkim brodom, kad se to zahtijeva u skladu s člancima 4. i 5. ove Direktive, imenuje popisivača putnika odgovornog za prijavu informacija iz tih odredaba u jedinstveni prozor uspostavljen u skladu s člankom 5. Direktive 2010/65/EU ili imenovanom tijelu s pomoću automatskog identifikacijskog sustava.
                  2.   Kompanija ne čuva osobne podatke prikupljene u skladu s člankom 5. ove Direktive dulje nego što je potrebno za potrebe ove Direktive, a svakako samo do trenutka sigurnog dovršetka dotične plovidbe broda i do trenutka kad se ti podaci prijave u jedinstveni prozor uspostavljen u skladu s člankom 5. Direktive 2010/65/EU. Ne dovodeći u pitanje druge posebne pravne obveze na temelju prava Unije ili nacionalnog prava, među ostalim i u statističke svrhe, te se informacije automatski i bez nepotrebne odgode brišu kad više nisu potrebne u tu svrhu.
                  3.   Svaka kompanija osigurava da se informacije o putnicima koji su iskazali potrebu za posebnom skrbi ili pomoći u situacijama nužde propisno zabilježe i dostave zapovjedniku broda prije nego što putnički brod isplovi.”;

                  7.

                  članak 9. mijenja se kako slijedi:

                              (a)

                              stavak 2. mijenja se kako slijedi:

                                          —

                                          točka (a) briše se;

                                          —

                                          točke (b) i (c) zamjenjuju se sljedećim:

                                             „2.   Država članica iz čije luke putnički brod isplovljava može ga izuzeti od obveze prijave broja osoba na brodu u jedinstveni prozor uspostavljen u skladu s člankom 5. Direktive 2010/65/EU, uz uvjet da dotični brod nije brzo plovilo, da plovi na redovnim linijama i s vremenom između luka pristajanja kraćim od jednog sata, isključivo u morskom području D uspostavljenom u skladu s člankom 4. Direktive 2009/45/EZ i da je u tom morskom području osigurana blizina sredstava traganja i spašavanja.
                                             Država članica može izuzeti od obveza utvrđenih u članku 5. ove Direktive putničke brodove koji plove između dviju luka, ili iz iste luke i prema istoj luci bez međupostaja, uz uvjet da dotični brod plovi isključivo u morskom području D uspostavljenom u skladu s člankom 4. Direktive 2009/45/EZ i da je u tom morskom području osigurana blizina sredstava traganja i spašavanja.”;

                                          —

                                          dodaje se sljedeći podstavak:

                                             „Odstupajući od članka 5. stavka 2. i ne dovodeći u pitanje prijelazno razdoblje utvrđeno u članku 5. stavku 3., sljedeće države članice imaju pravo primjenjivati sljedeća izuzeća:

                                                         i.

                                                         Njemačka može produljiti rokove za prikupljanje i prijavljivanje informacija iz članka 5. stavka 1. na jedan sat nakon polaska kad se radi o putničkim brodovima koji plove s otoka Heligoland i prema njemu; i

                                                         ii.

                                                         Danska i Švedska mogu produljiti rokove za prikupljanje i prijavljivanje informacija iz članka 5. stavka 1. na jedan sat nakon polaska kad se radi o putničkim brodovima koji plove s otoka Bornholm i prema njemu.”;

                              (b)

                              u stavku 3. točke (a) i (b) zamjenjuju se sljedećim:

                                          „(a)

                                          država članica bez odgode obavješćuje Komisiju o svojoj odluci o dodjeli izuzeća od obveza utvrđenih u članku 5., navodeći svoje bitne razloge za to. To se obavješćivanje obavlja s pomoću baze podataka koju Komisija uspostavlja i održava u tu svrhu te kojoj Komisija i države članice imaju pristup. Komisija donesene mjere stavlja na raspolaganje na javno dostupnim internetskim stranicama;

                                          (b)

                                          ako u roku od šest mjeseci od takve obavijesti Komisija smatra da izuzeće nije opravdano ili bi moglo nepovoljno utjecati na tržišno natjecanje, ona može donijeti provedbene akte kojima od države članice traži da izmijeni ili povuče svoju odluku. Ti se provedbeni akti donose u skladu s postupkom ispitivanja iz članka 13. stavka 2.”;

                              (c)

                              u stavku 4. treći podstavak zamjenjuje se sljedećim:
                              „Zahtjev se podnosi Komisiji s pomoću baze podataka iz stavka 3. Ako u roku od šest mjeseci od takvog zahtjeva Komisija smatra da izuzeće nije opravdano ili bi moglo nepovoljno utjecati na tržišno natjecanje, ona može donijeti provedbene akte kojima od države članice traži da izmijeni ili da ne donese predloženu odluku. Ti se provedbeni akti donose u skladu s postupkom ispitivanja iz članka 13. stavka 2.”;

                  8.

                  članak 10. zamjenjuje se sljedećim:
                  „Članak 10.
                  1.   Države članice osiguravaju da su kompanije uvele postupak za upis podataka kojim se jamči da se informacije koje se zahtijevaju ovom Direktivom prijavljuju točno i pravodobno.
                  2.   Svaka država članica imenuje tijelo koje će imati pristup informacijama koje se zahtijevaju na temelju ove Direktive. Države članice osiguravaju da u slučaju nužde ili pri rješavanju posljedica nesreće to imenovano tijelo ima izravan pristup informacijama koje se zahtijevaju na temelju ove Direktive.
                  3.   Države članice osobne podatke prikupljene u skladu s člankom 5. ne drže dulje nego što je potrebno za potrebe ove Direktive, a svakako samo do:

                              (a)

                              trenutka sigurnog dovršetka dotične plovidbe broda, ali u svakom slučaju ne dulje od 60 dana nakon polaska broda; ili

                              (b)

                              u slučaju nužde ili pri rješavanju posljedica nesreće, dovršetka bilo kakve istrage ili sudskog postupka.

                        4.   Ne dovodeći u pitanje druge posebne pravne obveze na temelju prava Unije ili nacionalnog prava, među ostalim obveze u statističke svrhe, te se informacije automatski i bez nepotrebne odgode brišu kad više nisu potrebne u svrhe ove Direktive.”;

                  9.

                  članak 11. zamjenjuje se sljedećim:
                  „Članak 11.
                  1.   Za potrebe ove Direktive traženi podaci prikupljaju se i bilježe na način kojim se ne dovodi do neopravdanog kašnjenja za putnike koji se ukrcavaju na plovilo ili iskrcavaju iz njega.
                  2.   Izbjegava se višestruko prikupljanje podataka na istim ili sličnim plovnim putovima.”;

                  10.

                  umeće se sljedeći članak:
                  „Članak 11.a
                  1.   Obrada osobnih podataka na temelju ove Direktive provodi se u skladu s Uredbom (EU) 2016/679 Europskog parlamenta i Vijeća (*2).
                  2.   Obrada osobnih podataka koju institucije i tijela Unije provode na temelju ove Direktive, kao primjerice u okviru sustava jedinstvenog prozora i sustava SafeSeaNet, provodi se u skladu s Uredbom (EZ) br. 45/2001 Europskog parlamenta i Vijeća (*3).

                     (*2)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.)."

                     (*3)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).”"

                  11.

                  članak 12. zamjenjuje se sljedećim:
                  „Članak 12.
                  1.   U iznimnim okolnostima u kojima je to propisno opravdano odgovarajućom analizom Komisije i kako bi se izbjegla ozbiljna i neprihvatljiva prijetnja pomorskoj sigurnosti ili neusklađenost s pomorskim zakonodavstvom Unije, Komisija je ovlaštena za donošenje delegiranih akata u skladu s člankom 12.a kojima se ova Direktive mijenja kako se za potrebe ove Direktive ne bi primjenjivala izmjena međunarodnih instrumenata iz članka 2.
                  2.   Ti delegirani akti donose se najkasnije tri mjeseca prije isteka razdoblja utvrđenog na međunarodnoj razini za prešutno prihvaćanje dotične izmjene ili predviđenog datuma stupanja na snagu navedene izmjene. U razdoblju koje prethodi stupanju na snagu takvog delegiranog akta države članice suzdržavaju se od svih inicijativa kojima je cilj uključiti tu izmjenu u nacionalno zakonodavstvo ili primijeniti tu izmjenu dotičnog međunarodnog instrumenta.”;

                  12.

                  umeće se sljedeći članak:
                  „Članak 12.a
                  1.   Ovlast za donošenje delegiranih akata iz članka 12. dodjeljuje se Komisiji podložno uvjetima utvrđenima u ovom članku.
                  2.   Ovlast za donošenje delegiranih akata iz članka 12. dodjeljuje se Komisiji na razdoblje od sedam godina počevši od 20. prosinca 2017. Komisija izrađuje izvješće o delegiranju ovlasti najkasnije devet mjeseci prije kraja razdoblja od sedam godina. Delegiranje ovlasti prešutno se produljuje za razdoblja jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja.
                  3.   Europski parlament ili Vijeće u svakom trenutku mogu opozvati delegiranje ovlasti iz članka 12. Odlukom o opozivu prekida se delegiranje ovlasti koje je u njoj navedeno. Opoziv počinje proizvoditi učinke sljedećeg dana od dana objave spomenute odluke u Službenom listu Europske unije ili na kasniji datum naveden u spomenutoj odluci. On ne utječe na valjanost delegiranih akata koji su već na snazi.
                  4.   Prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.
                  5.   Čim donese delegirani akt, Komisija ga istodobno priopćuje Europskom parlamentu i Vijeću.
                  6.   Delegirani akt donesen na temelju članka 12. stupa na snagu samo ako ni Europski parlament ni Vijeće u roku od dva mjeseca od priopćenja tog akta Europskom parlamentu i Vijeću na njega ne podnesu nikakav prigovor ili ako su prije isteka tog roka i Europski parlament i Vijeće obavijestili Komisiju da neće podnijeti prigovore. Taj se rok produljuje za dva mjeseca na inicijativu Europskog parlamenta ili Vijeća.”;

                  13.

                  članak 13. mijenja se kako slijedi:

                              (a)

                              stavak 2. zamjenjuje se sljedećim:
                              „2.   Pri upućivanju na ovaj stavak primjenjuje se članak 5. Uredbe (EU) br. 182/2011 Europskog parlamenta i Vijeća (*4).

                                 (*4)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).”;"

                              (b)

                              stavak 3. briše se;

                  14.

                  umeće se sljedeći članak:
                  „Članak 14.a
                  Komisija obavlja evaluaciju provedbe ove Direktive te Europskom parlamentu i Vijeću podnosi rezultate evaluacije do 22. prosinca 2026.
                  Komisija do 22. prosinca 2022. Europskom parlamentu i Vijeću podnosi privremeno izvješće o provedbi ove Direktive.”.

            Članak 2.
      Izmjene Priloga Direktivi 2010/65/EU
      U dijelu A Priloga Direktivi 2010/65/EU dodaje se sljedeća točka.:

         „7.   Informacije o osobama na brodu
         Članak 4. stavak 2. i članak 5. stavak 2. Direktive Vijeća 98/41/EZ od 18. lipnja 1998. o upisu osoba koje putuju putničkim brodovima koji plove prema lukama ili iz luka država članica Zajednice (SL L 188, 2.7.1998., str. 35.).”.

      Članak 3.
      Prenošenje
      1.   Države članice do 21. prosinca 2019. donose i objavljuju odredbe potrebne radi usklađivanja s ovom Direktivom. One o tome odmah obavješćuju Komisiju.
      One primjenjuju te odredbe od 21. prosinca 2019.
      Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Načine tog upućivanja određuju države članice.
      2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
      Članak 4.
      Stupanje na snagu
      Ova Direktiva stupa na snagu dvadesetog dana od dana objave u Službenom listu Europske unije.
      Članak 5.
      Adresati
      Ova je Direktiva upućena državama članicama.

         Sastavljeno u Strasbourgu 15. studenoga 2017.

               Za Europski parlament

               Predsjednik

            A. TAJANI

               Za Vijeće

               Predsjednik

            M. MAASIKAS

         (1)  SL C 34, 2.2.2017., str. 172.

         (2)  Stajalište Europskog parlamenta od 4. listopada 2017. (još nije objavljeno u Službenom listu) i odluka Vijeća od 23. listopada 2017.

         (3)  Direktiva Vijeća 98/41/EZ od 18. lipnja 1998. o upisu osoba koje putuju putničkim brodovima koji plove prema lukama ili iz luka država članica Zajednice (SL L 188, 2.7.1998., str. 35.).

         (4)  Direktiva 2010/65/EU Europskog parlamenta i Vijeća od 20. listopada 2010. o službenom postupku prijave za brodove koji dolaze u luke i/ili odlaze iz luka država članica i o stavljanju izvan snage Direktive 2002/6/EZ (SL L 283, 29.10.2010., str. 1.).

         (5)  Direktiva 2002/59/EZ Europskog parlamenta i Vijeća od 27. lipnja 2002. o uspostavi sustava nadzora plovidbe i informacijskog sustava Zajednice i stavljanju izvan snage Direktive Vijeća 93/75/EEZ (SL L 208, 5.8.2002., str. 10.).

         (6)  Direktiva 2009/45/EZ Europskog parlamenta i Vijeća od 6. svibnja 2009. o sigurnosnim pravilima i normama za putničke brodove (SL L 163, 25.6.2009., str. 1.).

         (7)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

         (8)  Uredba (EZ) 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

         (9)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).


title: Direktiva (EU) 2017/2108 Europskog parlamenta i Vijeća od 15. studenoga 2017. o izmjeni Direktive 2009/45/EZ o sigurnosnim pravilima i normama za putničke brodove (Tekst značajan za EGP. )

text:
                  30.11.2017

                  HR

                  Službeni list Europske unije

                  L 315/40

            DIREKTIVA (EU) 2017/2108 EUROPSKOG PARLAMENTA I VIJEĆA
      od 15. studenoga 2017.
      o izmjeni Direktive 2009/45/EZ o sigurnosnim pravilima i normama za putničke brodove
      (Tekst značajan za EGP)
      EUROPSKI PARLAMENT I VIJEĆE EUROPSKE UNIJE,
      uzimajući u obzir Ugovor o funkcioniranju Europske unije, a posebno njegov članak 100. stavak 2.,
      uzimajući u obzir prijedlog Europske komisije,
      nakon prosljeđivanja nacrta zakonodavnog akta nacionalnim parlamentima,
      uzimajući u obzir mišljenje Europskoga gospodarskog i socijalnog odbora (1),
      nakon savjetovanja s Odborom regija,
      u skladu s redovnim zakonodavnim postupkom (2),
      budući da:

                  (1)

                  Kako bi se održala visoka razina sigurnosti, a time i povjerenja putnika, osigurana zajedničkim sigurnosnim normama koje su utvrđene Direktivom 2009/45/EZ Europskog parlamenta i Vijeća (3) te očuvali jednaki uvjeti, nužno je poboljšati primjenu te direktive. Direktivu 2009/45/EZ trebalo bi primjenjivati samo na putničke brodove i plovila za koje su osmišljene u njoj sadržane sigurnosne norme. Niz posebnih vrsta brodova, a posebno tendere, jedrenjake i brodove kojima se, primjerice do odobalnih objekata, prevozi obučeno osoblje koje nije uključeno u poslovanje broda, trebalo bi stoga isključiti iz područja primjene te direktive.

                  (2)

                  Tenderi koji se prevoze na brodu upotrebljavaju se za izravan prijevoz putnika s putničkih brodova do obale i natrag najkraćim sigurnim morskim plovnim putem. Nisu prikladni i ne bi ih trebalo upotrebljavati za druge vrste usluga, kao što su izleti radi razgledavanja obale. Za te bi izlete trebalo upotrebljavati brodove koji ispunjavaju zahtjeve obalne države o putničkim brodovima, kao što je, među ostalim, navedeno u smjernicama IMO-a (MSC.1/Circ. 1417 o smjernicama za tendere putničkih brodova). Kako bi se povećala sigurnost, države članice i Komisija trebale bi promicati raspravu na razini IMO-a s ciljem preispitivanja smjernica. Komisija bi trebala ocijeniti je li potrebno smjernice učiniti obveznima.

                  (3)

                  Iz područja primjene Direktive 2009/45/EZ isključeni su putnički brodovi koji nemaju mehanički pogon. Jedrenjake ne bi trebalo odobravati u skladu s tom direktivom ako je njihov mehanički pogon namijenjen samo za pomoćnu upotrebu i upotrebu u slučaju nužde. Komisija bi stoga do 2020. trebala ocijeniti potrebu za zajedničkim europskim zahtjevima za tu kategoriju putničkih brodova.

                  (4)

                  Odobalne objekte opskrbljuju plovila koja prevoze industrijsko osoblje. To industrijsko osoblje mora uspješno završiti tečaj obveznog osposobljavanja u pogledu sigurnosti i ispunjavati određene obvezne kriterije zdravstvene sposobnosti. Stoga bi se na njih trebala primjenjivati različita i posebna sigurnosna pravila izvan područja primjene ove Direktive. Države članice i Komisija trebale bi aktivno podupirati trenutačni rad IMO-a u području sigurnosnih normi za plovila koja opskrbljuju odobalne objekte u skladu s Rezolucijom IMO-a MSC.418(97).

                  (5)

                  Na temelju Programa za primjerenost i učinkovitost propisa (REFIT) pokazalo se da ne odobravaju sve države članice brodove od aluminija u skladu s Direktivom 2009/45/EZ. Time se stvara nejednaka situacija kojom se narušava cilj postizanja zajedničke, visoke razine sigurnosti za putnike koji plove unutar Unije. Kako bi se izbjegla nejednaka primjena koja proizlazi iz različitih tumačenja definicije aluminija kao jednakovrijedna materijala i primjenjivosti odgovarajućih normi za zaštitu od požara, što dovodi do različitih tumačenja područja primjene te direktive, trebalo bi pojasniti definiciju „jednakovrijedna materijala” u Direktivi 2009/45/EZ. Državama članicama trebalo bi dopustiti da se odluče za strože mjere za sprečavanje požara u skladu s odredbama ove Direktive o dodatnim sigurnosnim zahtjevima.

                  (6)

                  Znatnim brojem putničkih brodova izgrađenih od aluminijske legure osiguravaju se redovite i česte pomorske veze među različitim lukama unutar države članice. S obzirom na to da bi iz usklađivanja sa zahtjevima ove Direktive proizašle ozbiljne posljedice po takve prijevozne djelatnosti i povezane društveno-gospodarske uvjete te financijske i tehničke posljedice za postojeće i nove brodove, te bi države članice trebale imati mogućnost da tijekom ograničena razdoblja na takve putničke brodove primjenjuju nacionalno pravo osiguravajući pritom održavanje odgovarajuće razine sigurnosti.

                  (7)

                  S ciljem povećanja pravne jasnoće i dosljednosti, a time i razine sigurnosti, brojne definicije i upućivanja trebalo bi ažurirati i dodatno uskladiti s povezanim međunarodnim pravilima ili pravilima Unije. Pritom bi posebnu pažnju trebalo posvetiti zadržavanju postojećeg područja primjene Direktive 2009/45/EZ. Osobito bi definiciju tradicionalnog broda trebalo bolje uskladiti s Direktivom 2002/59/EZ Europskog parlamenta i Vijeća (4), uz zadržavanje trenutačnih kriterija u pogledu godine izgradnje i vrste materijala. Definiciju jahte za razonodu i plovila za razonodu trebalo bi bolje uskladiti s Međunarodnom konvencijom o zaštiti ljudskog života na moru iz 1974. (Konvencija SOLAS 1974.).

                  (8)

                  S obzirom na načelo proporcionalnosti pokazalo se da je trenutačne preskriptivne zahtjeve koji proizlaze iz Konvencije SOLAS 1974. teško prilagoditi malim putničkim plovilima duljine manje od 24 metra. Nadalje, mali brodovi uglavnom su izgrađeni od materijala koji nisu čelik. Stoga je vrlo ograničen broj takvih brodova odobren u skladu s Direktivom 2009/45/EZ. U nedostatku posebnih sigurnosnih problema i odgovarajućih normi predviđenih Direktivom 2009/45/EZ, brodove duljine manje od 24 metra trebalo bi stoga isključiti iz područja primjene te direktive te bi se na njih trebale primjenjivati posebne sigurnosne norme koje odrede države članice, koje mogu bolje procijeniti lokalna ograničenja plovidbe tih brodova u pogledu udaljenosti od obale ili luke i vremenskih uvjeta. Države članice bi pri utvrđivanju tih normi trebale uzeti u obzir smjernice koje treba objaviti Komisija. U tim smjernicama trebali bi se prema potrebi uzeti u obzir drugi međunarodni sporazumi i konvencije IMO-a te bi trebalo izbjegavati uvođenje dodatnih zahtjeva koji izlaze iz okvira postojećih međunarodnih pravila. Komisija se poziva da u najkraćem mogućem roku donese takve smjernice.

                  (9)

                  Kako bi se dodatno pojednostavnile definicije morskih područja predviđene Direktivom 2009/45/EZ i što više smanjilo opterećenje za države članice, trebalo bi ukloniti suvišne ili neprimjerene kriterije. U svrhu definiranja morskih područja definiciju morskih područja u kojima mogu ploviti brodovi klase C i D trebalo bi pojednostavniti uklanjanjem kriterija „na koje se mogu iskrcati brodolomci” i „udaljenost od mjesta zakloništa”, uz održavanje iste razine sigurnosti. Primjerenost određene obale kao mjesta zakloništa dinamičan je parametar koji države članice mogu procijeniti samo za svaki slučaj posebno. Ako je potrebno, sva ograničenja za određeni brod u pogledu plovidbe koja se odnose na njegovu udaljenost od mjesta zakloništa trebalo bi navesti u Svjedodžbi o sigurnosti putničkog broda.

                  (10)

                  Zbog posebnih geografskih i vremenskih karakteristika te velikog broja otoka kojima su potrebne redovite i česte prometne veze u Grčkoj, i s kopnom ili između njih, te zbog velikog broja mogućih pomorskih veza koji iz toga proizlazi, Grčkoj bi trebalo dopustiti odstupanje od zahtjeva za uspostavu morskih područja. Grčkoj bi umjesto toga trebalo dopustiti da putničke brodove klasificira u skladu s posebnim morskim plovnim putem na kojem plove, pritom zadržavajući iste kriterije za klase putničkih brodova i iste sigurnosne norme.

                  (11)

                  Kako bi se izbjegle neželjene negativne posljedice trenutačnih odredaba prema kojima se preinačeni teretni brodovi ne mogu smatrati novim putničkim brodovima, trebalo bi pojasniti da se zahtjevi u pogledu preinake primjenjuju ne samo na postojeće putničke brodove, nego na sve brodove.

                  (12)

                  Budući da u skladu s Direktivom 2009/16/EZ Europskog parlamenta i Vijeća (5) država luke može obaviti inspekcijski pregled putničkog broda ili brzog putničkog plovila pod zastavom države koja nije država luke kada obavlja nacionalnu plovidbu, posebne odredbe članka 5. stavka 3. Direktive 2009/45/EZ suvišne su te bi ih trebalo izbrisati.

                  (13)

                  S obzirom na razlike u pristupu između zahtjeva Konvencije SOLAS 1974. u vezi sa stabilitetom u oštećenom stanju i posebnih zahtjeva Unije u vezi sa stabilitetom u oštećenom stanju ro-ro putničkih brodova sadržanih u Direktivi 2003/25/EZ Europskog parlamenta i Vijeća (6), potrebu za Direktivom 2003/25/EZ i njezinom dodanom vrijednošću trebalo bi ocijeniti na temelju toga osiguravaju li zahtjevi Konvencije SOLAS 1974. istu razinu sigurnosti.

                  (14)

                  Kako bi se povećala transparentnost i olakšalo obavješćivanje o izuzećima, jednakovrijednim zamjenama i dodatnim sigurnosnim mjerama država članica, Komisija bi trebala uspostaviti i održavati bazu podataka. Ta bi baza podataka trebala sadržavati prijavljene mjere u obliku nacrta i u donesenoj verziji. Donesene mjere trebale bi biti javno dostupne.

                  (15)

                  S obzirom na promjene uvedene Ugovorom o funkcioniranju Europske unije (UFEU) ovlasti dodijeljene Komisiji za provedbu Direktive 2009/45/EZ trebalo bi na odgovarajući način ažurirati. Provedbene akte trebalo bi donijeti u skladu s Uredbom (EU) br. 182/2011 Europskog parlamenta i Vijeća (7).

                  (16)

                  Kako bi se uzele u obzir promjene na međunarodnoj razini i iskustvo te kako bi se povećala transparentnost, Komisiji bi trebalo delegirati ovlast za donošenje akata u skladu s člankom 290. UFEU-a u pogledu neprimjenjivanja, za potrebe ove Direktive, izmjena međunarodnih instrumenata, ako je potrebno, i ažuriranja tehničkih zahtjeva. Posebno je važno da Komisija tijekom svojeg pripremnog rada provede odgovarajuća savjetovanja, uključujući ona na razini stručnjaka, te da se ta savjetovanja provedu u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016. Osobito, s ciljem osiguravanja ravnopravnog sudjelovanja u pripremi delegiranih akata, Europski parlament i Vijeće primaju sve dokumente istodobno kada i stručnjaci iz država članica te njihovi stručnjaci sustavno imaju pristup sastancima stručnih skupina Komisije koji se odnose na pripremu delegiranih akata.

                  (17)

                  Budući da su posebna upućivanja na trenutačni rad u okviru IMO-a u članku 14. zastarjela, taj bi članak trebalo izbrisati. Međutim, opći ciljevi međunarodnog djelovanja za poboljšanje sigurnosti putničkih brodova i uspostavu jednakih uvjeta i dalje su relevantni te bi se trebali ostvarivati u skladu s Ugovorima. Države članice i Komisija u tu bi svrhu trebale djelovati u okviru IMO-a s ciljem revizije i poboljšanja odredaba Konvencije SOLAS 1974.

                  (18)

                  Važno je da se sve sankcije koje utvrđuju države članice pravilno provode i budu učinkovite, proporcionalne i odvraćajuće.

                  (19)

                  S obzirom na puni ciklus praćenja putem posjeta koje obavlja Europska agencija za pomorsku sigurnost (EMSA), Komisija bi trebala obaviti evaluaciju provedbe Direktive 2009/45/EZ do 21. prosinca 2026. te o tome podnijeti izvješće Europskom parlamentu i Vijeću. Države članice trebale bi surađivati s Komisijom na prikupljanju svih informacija potrebnih za tu evaluaciju.

                  (20)

                  Kako se neobalnim državama članicama koje nemaju morskih luka i koje pod svojom zastavom nemaju brodove obuhvaćene područjem primjene ove Direktive ne bi nametnulo nerazmjerno administrativno opterećenje, takvim državama članicama trebalo bi dopustiti odstupanje od odredaba ove Direktive. To znači da one nisu obvezne prenijeti ovu Direktivu sve dok su ispunjeni ti uvjeti.

                  (21)

                  Ljudski čimbenik ključan je za sigurnost na brodu i procedure koje su s njom povezane. Kako bi se održala visoka razina sigurnosti, nužno je uzeti u obzir povezanost sigurnosti, života na brodu, uvjeta rada i osposobljavanja, uključujući osposobljavanje povezano s prekograničnim spašavanjem i hitnim djelovanjem u skladu s međunarodnim zahtjevima. Države članice i Komisija trebale bi stoga imati proaktivnu ulogu na međunarodnoj razini s ciljem praćenja i poboljšanja socijalne dimenzije za pomorce na brodovima.

                  (22)

                  Kako bi se olakšao proces provedbe, EMSA bi trebala podupirati Komisiju i države članice u skladu s odgovarajućim odredbama Uredbe (EZ) br. 1406/2002 Europskog parlamenta i Vijeća (8).

                  (23)

                  Direktivu 2009/45/EZ trebalo bi stoga na odgovarajući način izmijeniti,

            DONIJELI SU OVU DIREKTIVU:
      Članak 1.
      Izmjene Direktive 2009/45/EZ
      Direktiva 2009/45/EZ mijenja se kako slijedi:

                  1.

                  članak 2. mijenja se kako slijedi:

                              (a)

                              točka (a) zamjenjuje se sljedećim:

                                          „(a)

                                          ‚međunarodne konvencije’znači sljedeće konvencije uključujući protokole uz njih i njihove izmjene, u ažuriranim verzijama:

                                                      i.

                                                      Međunarodna konvencija o zaštiti ljudskog života na moru iz 1974. (Konvencija SOLAS 1974.); i

                                                      ii.

                                                      Međunarodna konvencija o teretnim linijama iz 1966.;”;

                              (b)

                              točka (b) zamjenjuje se sljedećim:

                                          „(b)

                                          ‚Kodeks o stabilitetu u neoštećenom stanju’ znači ‚Kodeks o stabilitetu u neoštećenom stanju za sve vrste brodova obuhvaćene instrumentima IMO-a’ koji je dio Rezolucije Skupštine IMO-a A.749(18) od 4. studenoga 1993. ili ‚Međunarodni kodeks o stabilitetu u neoštećenom stanju iz 2008.’ koji je dio Rezolucije IMO-a MSC.267(85) od 4. prosinca 2008., u ažuriranim verzijama;”;

                              (c)

                              točka (g) podtočka ii. zamjenjuje se sljedećim:

                                          „ii.

                                          je njihova maksimalna brzina, prema definiciji u pravilu 1.4.30. Međunarodnog pravilnika o brzim plovilima iz 1994. i pravilu 1.4.38. Međunarodnog pravilnika o brzim plovilima iz 2000., manja od 20 čvorova;”;

                              (d)

                              točka (m) zamjenjuje se sljedećim:

                                          „(m)

                                          ‚visina pramca’ znači visina pramca definirana pravilom 39. Međunarodne konvencije o teretnim linijama iz 1966.;”;

                              (e)

                              u točki (q) prvi podstavak zamjenjuje se sljedećim:

                                          „(q)

                                          ‚morsko područje’ znači morsko područje ili morski plovni put utvrđen u skladu s člankom 4.;”;

                              (f)

                              točka (r) zamjenjuje se sljedećim:

                                          „(r)

                                          ‚područje luke’ znači područje koje nije morsko područje utvrđeno u skladu s člankom 4., koje definira država članica koja nad njim ima nadležnost, a koje se proteže do najdaljih stalnih lučkih objekata koji čine sastavni dio lučkog sustava ili do granica određenih prirodnim geografskim obilježjima koja štite ušće ili slično zaklonjeno područje;”;

                              (g)

                              točka (s) briše se;

                              (h)

                              točka (u) zamjenjuje se sljedećim:

                                          „(u)

                                          ‚država luke’ znači država članica prema čijoj luci odnosno čijim lukama ili iz čije luke odnosno čijih luka brod ili plovilo pod zastavom koja nije zastava te države članice obavlja nacionalnu plovidbu;”;

                              (i)

                              točka v. zamjenjuje se sljedećim:

                                          „(v)

                                          ‚priznata organizacija’ znači organizacija koja je priznata u skladu s Uredbom (EZ) br. 391/2009 Europskog parlamenta i Vijeća (*1);

                                 (*1)  Uredba (EZ) br. 391/2009 Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova (SL L 131, 28.5.2009., str. 11.).”;"

                              (j)

                              točka (y) zamjenjuje se sljedećim:

                                          „(y)

                                          ‚osobe smanjene pokretljivosti’ znači osobe koje imaju određene teškoće pri upotrebi javnog prijevoza, uključujući starije osobe, osobe s invaliditetom, osobe s oštećenjem osjetila te osobe u invalidskim kolicima, trudnice i osobe s malom djecom;”;

                              (k)

                              dodaju se sljedeće točke:

                                          „(z)

                                          ‚jedrenjak’ znači brod koji se pokreće jedrima, čak i ako ima mehanički pogon koji se upotrebljava kao pomoćno pogonsko sredstvo ili u slučaju nužde;

                                          (za)

                                          ‚jednakovrijedni materijal’ znači aluminijska legura ili drugi negorivi materijal koji sam po sebi ili zbog dodane izolacije zadržava strukturu i integritet koji su jednakovrijedni čeliku na kraju odgovarajućeg standardnog ispitivanja vatrootpornosti;

                                          (zb)

                                          ‚standardno ispitivanje vatrootpornosti’ znači ispitivanje uzoraka odgovarajućih pregrada ili paluba zagrijavanjem u ispitnoj peći do temperatura koje približno odgovaraju standardnoj krivulji vrijeme-temperatura u skladu s metodom ispitivanja određenom u Međunarodnom kodeksu o postupcima ispitivanja vatrootpornosti iz 2010. koji je dio Rezolucije IMO-a MSC.307(88) od 3. prosinca 2010., u ažuriranoj verziji;

                                          (zc)

                                          ‚tradicionalni brod’ znači sve vrste povijesnih putničkih brodova projektirane prije 1965. i njihove replike izgrađene uglavnom od originalnih materijala, uključujući one projektirane za poticanje i promicanje tradicionalnih vještina i pomorstva, koji zajedno služe kao živi spomenici kulture i kojima se upravlja u skladu s tradicionalnim načelima pomorskih vještina i tehnike;

                                          (zd)

                                          ‚jahta za razonodu ili plovilo za razonodu’ znači plovilo koje se ne upotrebljava u komercijalne svrhe, neovisno o vrsti pogona;

                                          (ze)

                                          ‚tender’ znači plovilo koje se prevozi na brodu i koje se upotrebljava za prijevoz više od 12 putnika od putničkog broda u stanju mirovanja do obale i natrag;

                                          (zf)

                                          ‚brod za usluge u vezi s odobalnim projektima’ znači brod koji se upotrebljava za prijevoz i smještaj industrijskog osoblja koje na brodu ne obavlja radove koji su ključni za poslovanje broda;

                                          (zg)

                                          ‚plovilo za usluge u vezi s odobalnim projektima’ znači plovilo koje se upotrebljava za prijevoz i smještaj industrijskog osoblja koje na plovilu ne obavlja radove koji su ključni za poslovanje plovila;

                                          (zh)

                                          ‚značajni popravci, izmjene i preinake’ znači bilo koje od sljedećeg:

                                                      —

                                                      svaka promjena kojom se bitno mijenjaju dimenzije broda, kao što je produljenje dodavanjem novog središnjeg dijela trupa,

                                                      —

                                                      svaka promjena kojom se bitno mijenja kapacitet broda za prijevoz putnika, kao što je preinaka palube vozila u prostore za smještaj putnika,

                                                      —

                                                      svaka promjena kojom se bitno produljuje radni vijek broda, kao što je obnavljanje prostora za smještaj putnika na jednoj cijeloj palubi,

                                                      —

                                                      svaka preinaka bilo koje vrste broda u putnički brod.”;

                  2.

                  članak 3. zamjenjuje se sljedećim:
                  „Članak 3.
                  Područje primjene
                  1.   Ova se Direktiva primjenjuje na sljedeće putničke brodove i plovila, bez obzira na zastavu pod kojom plove, kada obavljaju nacionalnu plovidbu:

                              (a)

                              nove i postojeće putničke brodove duljine 24 metra i više;

                              (b)

                              brza putnička plovila.

                        Svaka država članica, u svojstvu države luke, osigurava da putnički brodovi i brza putnička plovila koji plove pod zastavom države koja nije država članica u potpunosti udovoljavaju zahtjevima ove Direktive prije nego što mogu obavljati nacionalnu plovidbu u toj državi članici.
                  2.   Ova Direktiva ne primjenjuje se na:

                              (a)

                              putničke brodove koji su:

                                          i.

                                          ratni brodovi i brodovi za prijevoz vojnih trupa;

                                          ii.

                                          jedrenjaci;

                                          iii.

                                          brodovi koji nemaju mehanički pogon;

                                          iv.

                                          plovila izgrađena od materijala koji nije čelik ili jednakovrijedni materijal, a koja nisu obuhvaćena normama za brza plovila (Rezolucija MSC 36(63) ili MSC.97(73)) ili dinamički podržavana plovila (Rezolucija A.373 (X));

                                          v.

                                          drveni brodovi jednostavne gradnje;

                                          vi.

                                          tradicionalni brodovi;

                                          vii.

                                          jahte za razonodu;

                                          viii.

                                          brodovi koji plove isključivo u područjima luka;

                                          ix.

                                          brodovi za usluge u vezi s odobalnim projektima; ili

                                          x.

                                          tenderi;

                              (b)

                              brza putnička plovila koja su:

                                          i.

                                          ratna plovila i plovila za prijevoz vojnih trupa;

                                          ii.

                                          plovila za razonodu;

                                          iii.

                                          plovila koja plove isključivo u područjima luka; ili

                                          iv.

                                          plovila za usluge u vezi s odobalnim projektima.

                        3.   Države članice koje nemaju morske luke i koje pod svojom zastavom nemaju putničke brodove ili plovila koji su obuhvaćeni područjem primjene ove Direktive mogu odstupiti od odredaba ove Direktive, osim od obveze utvrđene u drugom podstavku.
                  Države članice koje namjeravaju primijeniti takvo odstupanje obavješćuju Komisiju najkasnije 21. prosinca 2019. ako su ti uvjeti ispunjeni te nakon toga obavješćuju Komisiju jednom godišnje o svakoj naknadnoj promjeni. Takve države članice ne mogu dopustiti putničkim brodovima ili plovilima koji su obuhvaćeni područjem primjene ove Direktive da plove pod njihovom zastavom dok ne prenesu i ne provedu ovu Direktivu.”;

                  3.

                  članak 4. zamjenjuje se sljedećim:
                  „Članak 4.
                  Kategorizacija morskih područja i klase putničkih brodova
                  1.   Morska područja dijele se na sljedeće kategorije:

                              ‚Područje A’

                              znači morsko područje izvan područja B, C i D.

                              ‚Područje B’

                              znači morsko područje čije zemljopisne koordinate ni na kojoj točki ne sežu dalje od 20 milja od obalne crte, uzimajući u obzir srednju visinu morskih mijena, ali koje je izvan morskih područja C i D.

                              ‚Područje C’

                              znači morsko područje čije zemljopisne koordinate ni na kojoj točki ne sežu dalje od 5 milja od obalne crte, uzimajući u obzir srednju visinu morskih mijena, ali koje je izvan morskog područja D ako postoji.
                              Usto je vjerojatnost od pojave znatne visine vala koja prelazi 2,5 metra manja od 10 % u razdoblju od godinu dana za plovidbu koja se obavlja cijele godine ili tijekom određenog razdoblja za sezonsku plovidbu, poput plovidbe u ljetnom razdoblju.

                              ‚Područje D’

                              znači morsko područje čije zemljopisne koordinate ni na kojoj točki ne sežu dalje od 3 milje od obalne crte, uzimajući u obzir srednju visinu morskih mijena.
                              Usto je vjerojatnost od pojave znatne visine vala koja prelazi 1,5 metra manja od 10 % u razdoblju od godinu dana za plovidbu koja se obavlja cijele godine ili tijekom određenog razdoblja za sezonsku plovidbu, poput plovidbe u ljetnom razdoblju.

                        2.   Svaka država članica:

                              (a)

                              sastavlja i prema potrebi ažurira popis morskih područja pod svojom nadležnošću;

                              (b)

                              određuje unutarnju granicu morskog područja najbližeg njezinoj obalnoj crti;

                              (c)

                              objavljuje popis u javnoj bazi podataka dostupnoj na internetskim stranicama nadležnog tijela za pomorstvo;

                              (d)

                              obavješćuje Komisiju o mjestu objave tih podataka te kada se u popis unesu izmjene.

                        3.   Odstupajući od obveze sastavljanja popisa morskih područja Grčka može sastaviti i prema potrebi ažurira popis morskih plovnih putova kojim su obuhvaćeni morski plovni putovi u Grčkoj, koristeći se pritom odgovarajućim kriterijima za kategorije navedene u stavku 1.
                  4.   Putnički brodovi dijele se na sljedeće klase prema morskom području u kojemu mogu ploviti:

                              ‚Klasa A’

                              znači putnički brod koji obavlja nacionalnu plovidbu u područjima A, B, C i D.

                              ‚Klasa B’

                              znači putnički brod koji obavlja nacionalnu plovidbu u područjima B, C i D.

                              ‚Klasa C’

                              znači putnički brod koji obavlja nacionalnu plovidbu u područjima C i D.

                              ‚Klasa D’

                              znači putnički brod koji obavlja nacionalnu plovidbu u području D.

                        5.   Na brza putnička plovila primjenjuju se kategorije definirane u poglavlju 1. (1.4.10) i (1.4.11.) Međunarodnog pravilnika o brzim plovilima iz 1994. ili u poglavlju 1. (1.4.12.) i (1.4.13.) Međunarodnog pravilnika o brzim plovilima iz 2000.”;

                  4.

                  članak 5. mijenja se kako slijedi:

                              (a)

                              u stavku 2. drugi podstavak zamjenjuje se sljedećim:
                              „Svaka država članica, u svojstvu države luke, priznaje Svjedodžbu o sigurnosti brzog plovila i Dozvolu za rad koje je izdala druga država članica za brzo putničko plovilo koje obavlja nacionalnu plovidbu ili Svjedodžbu o sigurnosti putničkog broda iz članka 13. koju je izdala druga država članica za putničke brodove koji obavljaju nacionalnu plovidbu.”;

                              (b)

                              stavak 3. briše se;

                              (c)

                              stavak 4. zamjenjuje se sljedećim:
                              „4.   Brodska oprema, koja je u skladu sa zahtjevima utvrđenima u skladu s Direktivom 2014/90/EU Europskog parlamenta i Vijeća (*2), smatra se usklađenom sa zahtjevima utvrđenima u ovoj Direktivi.

                                 (*2)  Direktiva 2014/90/EU Europskog parlamenta i Vijeća od 23. srpnja 2014. o pomorskoj opremi i stavljanju izvan snage Direktive Vijeća 96/98/EZ (SL L 257, 28.8.2014., str. 146.).”;"

                  5.

                  članak 6. mijenja se kako slijedi:

                              (a)

                              stavak 1. mijenja se kako slijedi:

                                          i.

                                          točka (a) zamjenjuje se sljedećim:

                                                      „(a)

                                                      gradnja i održavanje trupa, glavnih i pomoćnih strojeva te električnih i automatskih postrojenja moraju biti u skladu s normama za klasifikaciju prema pravilima priznate organizacije ili jednakovrijednim pravilima koja primjenjuje administracija u skladu s člankom 11. stavkom 2. Direktive 2009/15/EZ Europskog parlamenta i Vijeća (*3);

                                             (*3)  Direktiva 2009/15/EZ Europskog parlamenta i Vijeća od 23. travnja 2009. o zajedničkim pravilima i normama za organizacije koje obavljaju pregled i nadzor brodova te za odgovarajuće aktivnosti pomorskih uprava (SL L 131, 28.5.2009., str. 47.).”;"

                                          ii.

                                          točka (c) briše se;

                              (b)

                              u stavku 2. točki (b):

                                          —

                                          podtočka ii. briše se;

                                          —

                                          podtočka iii. zamjenjuje se sljedećim:

                                                      „iii.

                                                      neovisno o točki i., novi putnički brodovi klase D izuzimaju se iz zahtjeva za minimalnu visinu pramca utvrđenu u Međunarodnoj konvenciji o teretnim linijama iz 1966.;”;

                              (c)

                              stavak 3. mijenja se kako slijedi:

                                          i.

                                          točke (c) i (d) zamjenjuju se sljedećim:

                                                      „(c)

                                                      postojeći putnički brodovi klasa C i D moraju zadovoljavati posebne odgovarajuće zahtjeve ove Direktive, a u pogledu pitanja koja nisu obuhvaćena tim zahtjevima, pravila administracije države zastave; tim se pravilima mora osigurati jednakovrijedna razina sigurnosti kao što je ona iz poglavlja II-1 i II-2 Priloga I., uzimajući pritom u obzir posebne lokalne uvjete plovidbe u vezi s morskim područjima u kojima je brodovima tih klasa dopuštena plovidba; prije uključivanja postojećih putničkih brodova klasa C i D u obavljanje redovite nacionalne plovidbe u državi luke, administracija države zastave mora pribaviti suglasnost države luke u pogledu tih pravila;

                                                      (d)

                                                      ako država članica smatra da su pravila koje zahtijeva administracija države luke u skladu s točkom (c) ovog stavka neopravdana, ona o tome odmah obavješćuje Komisiju. Komisija donosi provedbene akte koji sadržavaju njezinu odluku o tome jesu li ta pravila opravdana. Ti se provedbeni akti donose u skladu s postupkom ispitivanja iz članka 11. stavka 2.”;

                                          ii.

                                          točke (e) i (f) brišu se;

                              (d)

                              stavak 4. mijenja se kako slijedi:

                                          i.

                                          u točki (a) treća alineja zamjenjuje se sljedećim:

                                                      „—

                                                      ako u potpunosti ispunjavaju zahtjeve Kodeksa o sigurnosti dinamički podržavanih plovila (Kodeks DSC) iz Rezolucije IMO-a A.373(10) u ažuriranoj verziji;”;

                                          ii.

                                          točka (c) zamjenjuje se sljedećim:

                                                      „(c)

                                                      gradnja i održavanje brzih putničkih plovila i njihove opreme moraju biti u skladu s pravilima za klasifikaciju brzih plovila priznate organizacije ili jednakovrijednim pravilima koje primjenjuje administracija, u skladu s člankom 11. stavkom 2. Direktive 2009/15/EZ.”;

                              (e)

                              dodaju se sljedeći stavci:
                              „5.   Za nove i postojeće brodove značajni popravci, izmjene i preinake te pripadajuća oprema moraju biti u skladu sa zahtjevima za nove brodove navedenima u stavku 2. točki (a); preinake na brodovima isključivo radi postizanja veće sposobnosti prevladavanja oštećenja ne smatraju se značajnim izmjenama.
                              6.   Brodovi izgrađeni od jednakovrijednog materijala prije 20. prosinca 2017. moraju biti u skladu sa zahtjevima iz ove Direktive do 22. prosinca 2025.
                              7.   Odstupajući od ove Direktive, država članica koja 20. prosinca 2017. pod svojom zastavom ima više od 60 putničkih brodova izgrađenih od aluminijske legure može izuzeti od odredaba ove Direktive sljedeće putničke brodove za sljedeća razdoblja:

                                          (a)

                                          putničke brodove klasa B, C i D izgrađene od aluminijske legure nakon 20. prosinca 2017., na razdoblje od 10 godina od tog datuma; i

                                          (b)

                                          putničke brodove klasa B, C i D izgrađene od aluminijske legure prije 20. prosinca 2017., na razdoblje od 12 godina od tog datuma,

                                    pod uvjetom da ti brodovi plove isključivo među lukama te države članice.
                              Svaka država članica koja želi primijeniti to odstupanje obavješćuje Komisiju o svojoj namjeri do 21. prosinca 2019. te obavješćuje Komisiju o njegovu sadržaju. One Komisiju obavješćuju i o svim naknadnim promjenama. Komisija obavješćuje druge države članice u skladu s člankom 9. stavkom 4.”;

                  6.

                  članak 7. mijenja se kako slijedi:

                              (a)

                              stavak 1. zamjenjuje se sljedećim:
                              „1.   Ro-ro putnički brodovi klase C kojima je kobilica položena ili koji su bili u sličnoj fazi gradnje 1. listopada 2004. ili nakon tog datuma te svi ro-ro putnički brodovi klasa A i B moraju biti u skladu s člancima 6., 8. i 9. Direktive 2003/25/EZ.”;

                              (b)

                              stavak 2. briše se;

                  7.

                  članak 8. mijenja se kako slijedi:

                              (a)

                              u stavku 3. drugi podstavak briše se;

                              (b)

                              stavak 4. briše se;

                  8.

                  članak 9. mijenja se kako slijedi:

                              (a)

                              stavak 2. zamjenjuje se sljedećim:
                              „2.   Država članica može, prema postupku utvrđenom u stavku 4., donijeti mjere kojima se dopuštaju jednakovrijedne zamjene za određene posebne zahtjeve iz ove Direktive, pod uvjetom da su takve zamjene najmanje jednako učinkovite kao ti zahtjevi.”;

                              (b)

                              stavak 4. zamjenjuje se sljedećim:
                              „4.   Država članica koja se koristi pravima dodijeljenima stavkom 1., 2. ili 3. postupa u skladu s drugim do sedmim podstavkom ovog stavka.
                              Država članica obavješćuje Komisiju o mjerama koje namjerava donijeti i takvoj obavijesti dodaje pojedinosti dostatne za potvrdu održavanja odgovarajuće razine sigurnosti.
                              Ako u roku od šest mjeseci od te obavijesti Komisija donese provedbene akte koji sadržavaju njezinu odluku da predložene mjere nisu opravdane, od navedene države članice zahtijeva se da predložene mjere izmijeni ili da ih ne donese. Ti se provedbeni akti donose u skladu s postupkom ispitivanja iz članka 11. stavka 2.
                              Donesene mjere navode se u relevantnom nacionalnom zakonodavstvu te priopćuju Komisiji i drugim državama članicama.
                              Svaka od tih mjera primjenjuje se na sve putničke brodove iste klase ili na plovila koja plove pod istim navedenim uvjetima, bez diskriminacije na temelju njihove zastave ili državne pripadnosti ili mjesta poslovnog nastana njihova prijevoznika.
                              Mjere navedene u stavku 3. primjenjuju se samo dok brod ili plovilo obavljaju plovidbu pod navedenim uvjetima.
                              Države članice mjere iz drugog i četvrtog podstavka prijavljuju Komisiji putem baze podataka koju Komisija uspostavlja i održava u tu svrhu te kojoj. Komisija i države članice imaju pristup. Komisija donesene mjere stavlja na raspolaganje na javno dostupnim internetskim stranicama.”;

                              (c)

                              u stavku 5. točka (c) zamjenjuje se sljedećim:

                                          „(c)

                                          Komisija donosi provedbene akte koji sadržavaju njezinu odluku o tome je li odluka države članice da obustavi plovidbu tog broda ili plovila ili da uvede dodatne mjere opravdana zbog ozbiljnog ugrožavanja sigurnosti života ili imovine ili okoliša, a ako takva obustava ili nametanje dodatnih mjera nisu opravdani, koji sadržavaju njezinu odluku kojom se od dotične države članice zahtijeva da povuče tu obustavu ili mjere. Ti se provedbeni akti donose u skladu s postupkom ispitivanja iz članka 11. stavka 2.”;

                  9.

                  članak 10. mijenja se kako slijedi:

                              (a)

                              u stavku 1. točka (d) zamjenjuje se sljedećim:

                                          „(d)

                                          posebna upućivanja na ‚međunarodne konvencije’ i rezolucije IMO-a iz članka 2. točaka (g), (m), (q) i (zb), članka 3. stavka 2. točke (a), članka 6. stavka 1. točke (b) i članka 6. stavka 2. točke (b).”;

                              (b)

                              u stavku 2.:

                                          i.

                                          točka (b) zamjenjuje se sljedećim:

                                                      „(b)

                                                      prilagodile tehničke specifikacije iz izmjena međunarodnih konvencija za brodove klasa B, C i D i plovila, s obzirom na stečeno iskustvo;”;

                                          ii.

                                          dodaju se sljedeće točke:

                                                      „(c)

                                                      pojednostavili i pojasnili tehnički elementi, s obzirom na iskustvo stečeno u njihovoj provedbi;

                                                      (d)

                                                      ažurirala upućivanja na druge instrumente Unije koji se primjenjuju na nacionalne putničke brodove.”;

                              (c)

                              stavci 3. i 4. zamjenjuju se sljedećim:
                              „3.   Komisija je ovlaštena za donošenje delegiranih akata u skladu s člankom 10.a radi donošenja izmjena ove Direktive iz stavaka 1. i 2. ovog članka.
                              4.   U iznimnim okolnostima u kojima je to propisno opravdano odgovarajućom analizom Komisije i kako bi se izbjegla ozbiljna i neprihvatljiva prijetnja pomorskoj sigurnosti, zdravlju, životu na brodu ili uvjetima rada ili morskom okolišu, ili neusklađenost s pomorskim zakonodavstvom Unije, Komisija je ovlaštena za donošenje delegiranih akata u skladu s člankom 10.a kojima se ova Direktiva mijenja kako se za potrebe ove Direktive ne bi primjenjivala izmjena međunarodnih instrumenata iz članka 2.
                              Ti delegirani akti donose se najkasnije tri mjeseca prije isteka razdoblja utvrđenog na međunarodnoj razini za prešutno prihvaćanje dotične izmjene ili predviđenog datuma stupanja na snagu navedene izmjene. U razdoblju koje prethodi stupanju na snagu takvog delegiranog akta države članice suzdržavaju se od svih inicijativa kojima je cilj uključiti tu izmjenu u nacionalno zakonodavstvo ili primijeniti tu izmjenu dotičnog međunarodnog instrumenta.”;

                  10.

                  umeće se sljedeći članak:
                  „Članak 10.a
                  Izvršavanje delegiranja ovlasti
                  1.   Ovlast za donošenje delegiranih akata iz članka 10. stavka 3. i članka 10. stavka 4. dodjeljuje se Komisiji podložno uvjetima utvrđenima u ovom članku.
                  2.   Ovlast za donošenje delegiranih akata iz članka 10. stavka 3. i članka 10. stavka 4. dodjeljuje se Komisiji na razdoblje od sedam godina počevši od 20. prosinca 2017. Komisija izrađuje izvješće o delegiranju ovlasti najkasnije devet mjeseci prije kraja razdoblja od sedam godina. Delegiranje ovlasti prešutno se produljuje za razdoblja jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja.
                  3.   Europski parlament ili Vijeće u svakom trenutku mogu opozvati delegiranje ovlasti iz članka 10. stavka 3. i članka 10. stavka 4. Odlukom o opozivu prekida se delegiranje ovlasti koje je u njoj navedeno. Opoziv počinje proizvoditi učinke sljedećeg dana od dana objave te odluke u Službenom listu Europske unije ili na kasniji dan naveden u njoj. On ne utječe na valjanost delegiranih akata koji su već na snazi.
                  4.   Prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.
                  5.   Čim donese delegirani akt, Komisija ga istodobno priopćuje Europskom parlamentu i Vijeću.
                  6.   Delegirani akt donesen na temelju članka 10. stavka 3. ili članka 10. stavka 4. stupa na snagu samo ako ni Europski parlament ni Vijeće u roku od dva mjeseca od priopćenja tog akta Europskom parlamentu i Vijeću na njega ne podnesu nikakav prigovor ili ako su prije isteka tog roka i Europski parlament i Vijeće obavijestili Komisiju da neće podnijeti prigovore. Taj se rok produljuje za dva mjeseca na inicijativu Europskog parlamenta ili Vijeća.”;

                  11.

                  članak 11. mijenja se kako slijedi:

                              (a)

                              stavak 2. zamjenjuje se sljedećim:
                              „2.   Pri upućivanju na ovaj stavak primjenjuje se članak 5. Uredbe (EU) br. 182/2011 Europskog parlamenta i Vijeća (*4).

                                 (*4)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).”;"

                              (b)

                              stavak 3. briše se;

                  12.

                  članak 12. mijenja se kako slijedi:

                              (a)

                              stavak 1. zamjenjuje se sljedećim:
                              „1.   Svaki putnički brod podliježe pregledima koje obavlja administracija države zastave, a navedeni su u točkama (a), (b) i (c):

                                          (a)

                                          osnovnom pregledu prije puštanja broda u plovidbu;

                                          (b)

                                          redovitom pregledu svakih 12 mjeseci; i

                                          (c)

                                          dodatnim pregledima, prema potrebi.”;

                              (b)

                              stavak 2. briše se;

                  13.

                  članak 13. mijenja se kako slijedi:

                              (a)

                              stavak 1. zamjenjuje se sljedećim:
                              „1.   Svi novi i postojeći putnički brodovi koji ispunjavaju zahtjeve ove Direktive moraju imati Svjedodžbu o sigurnosti putničkog broda u skladu s ovom Direktivom. Obrazac svjedodžbe utvrđen je u Prilogu II. Tu svjedodžbu izdaje administracija države zastave nakon obavljenog osnovnog pregleda, kao što je opisano u članku 12. stavku 1. točki (a).”;

                              (b)

                              u stavku 3. treći podstavak zamjenjuje se sljedećim:
                              „Prije izdavanja Dozvole za rad brzim putničkim plovilima koja obavljaju nacionalnu plovidbu u državi luke administracija države zastave mora se suglasiti s državom luke o svim uvjetima obavljanja plovidbe brzih putničkih plovila u toj državi. Administracija država zastave u Dozvoli za rad navodi sve takve uvjete.”;

                              (c)

                              stavak 4. zamjenjuje se sljedećim:
                              „4.   Dodatne sigurnosne mjere, jednakovrijedne zamjene i izuzeća odobrena brodovima ili plovilima na temelju članka 9. stavaka 1., 2. i 3. te u skladu s tim odredbama navode se u svjedodžbi broda ili plovila.”;

                  14.

                  članak 14. briše se;

                  15.

                  umeće se sljedeći članak:
                  „Članak 16.a
                  Preispitivanje
                  Komisija obavlja evaluaciju provedbe ove Direktive te Europskom parlamentu i Vijeću podnosi rezultate evaluacije do 22.prosinca 2026.”;

                  16.

                  Prilog I. mijenja se kako slijedi:

                              (a)

                              u poglavlju II-2. dijelu A stavku 13.1. prvi podstavak zamjenjuje se sljedećim:
                              „Na svakom brodu mora biti stalno izložen opći plan protupožarne zaštite namijenjen brodskim časnicima, koji za svaku palubu jasno pokazuje upravljačke stanice, različite požarne sekcije zatvorene pregradama klase ‚A’, sekcije zatvorene pregradama klase ‚B’ s podacima o sustavu za otkrivanje požara i protupožarni alarm, o sustavu za raspršivanje, uređajima za gašenje požara, sredstvima za pristup u razne odjeljke, na palube itd. te o ventilacijskom sustavu uključujući podatke o upravljanju ventilatorima, položajima zaklopki i identifikacijskim brojevima ventilatora za svaku sekciju. Ti podaci mogu se navesti i u knjižici uputa, čiji primjerak mora imati svaki časnik, a jedan primjerak mora biti stalno dostupan na brodu. Planovi i knjižice s uputama moraju se stalno ažurirati, a sve izmjene moraju se unijeti što prije. Planovi i upute moraju biti na službenom jeziku države zastave. Ako taj jezik nije ni engleski ni francuski, mora postojati prijevod na jedan od ta dva jezika. Za brod koji obavlja nacionalnu plovidbu u drugoj državi članici mora postojati prijevod na službeni jezik te države luke ako taj jezik nije ni engleski ni francuski.”;

                              (b)

                              u prvom stavku bilješke 1. uz tablicu u poglavlju III. stavku 2. uvodni dio zamjenjuje se sljedećim:
                              „Plovila za preživljavanje mogu biti brodice za spašavanje ili splavi za spašavanje ili njihova kombinacija u skladu s pravilom III/2.2. Ako je to opravdano vrstom putovanja u zaklonjenom području i/ili povoljnim klimatskim uvjetima u području plovidbe i ako to ne odbije država članica luke, administracija države zastave može, uzimajući u obzir preporuke IMO-a iz okružnice MSC/Circ.1046, prihvatiti:”.

            Članak 2.
      Prenošenje
      1.   Države članice do 21. prosinca 2019. donose i objavljuju odredbe potrebne radi usklađivanja s ovom Direktivom. One o tome odmah obavješćuju Komisiju.
      One primjenjuju te odredbe od 21. prosinca 2019.
      Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Načine tog upućivanja određuju države članice.
      2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
      Članak 3.
      Stupanje na snagu
      Ova Direktiva stupa na snagu dvadesetog dana od dana objave u Službenom listu Europske unije.
      Članak 4.
      Adresati
      Ova je Direktiva upućena državama članicama.

         Sastavljeno u Strasbourgu 15. studenoga 2017.

               Za Europski parlament

               Predsjednik

            A. TAJANI

               Za Vijeće

               Predsjednik

            M. MAASIKAS

         (1)  SL C 34, 2.2.2017., str. 167.

         (2)  Stajalište Europskog parlamenta od 4. listopada 2017. (još nije objavljeno u Službenom listu) i odluka Vijeća od 23. listopada 2017.

         (3)  Direktiva 2009/45/EZ Europskog parlamenta i Vijeća od 6. svibnja 2009. o sigurnosnim pravilima i normama za putničke brodove (SL L 163, 25.6.2009., str. 1.).

         (4)  Direktiva 2002/59/EZ Europskog parlamenta i Vijeća od 27. lipnja 2002. o uspostavi sustava nadzora plovidbe i informacijskog sustava Zajednice i stavljanju izvan snage Direktive Vijeća 93/75/EEZ (SL L 208, 5.8.2002., str. 10.).

         (5)  Direktiva 2009/16/EZ Europskog parlamenta i Vijeća od 23. travnja 2009. o nadzoru države luke (SL L 131, 28.5.2009., str. 57.).

         (6)  Direktiva 2003/25/EZ Europskog parlamenta i Vijeća od 14. travnja 2003. o posebnim zahtjevima stabiliteta za ro-ro putničke brodove (SL L 123, 17.5.2003., str. 22.).

         (7)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

         (8)  Uredba (EZ) br. 1406/2002 Europskog parlamenta i Vijeća od 27. lipnja 2002. o osnivanju Europske agencije za pomorsku sigurnost (SL L 208, 5.8.2002., str. 1.).


title: Direktiva Komisije (EU) 2018/725 оd 16. svibnja 2018. o izmjeni točke 13. dijela III. Priloga II. Direktivi 2009/48/EZ Europskog parlamenta i Vijeća o sigurnosti igračaka u pogledu kroma (VI) radi prilagodbe tehničkom i znanstvenom napretku

text:
               17.5.2018

               HR

               Službeni list Europske unije

               L 122/29

         DIREKTIVA KOMISIJE (EU) 2018/725
   оd 16. svibnja 2018.
   o izmjeni točke 13. dijela III. Priloga II. Direktivi 2009/48/EZ Europskog parlamenta i Vijeća o sigurnosti igračaka u pogledu kroma (VI) radi prilagodbe tehničkom i znanstvenom napretku
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2009/48/EZ Europskog parlamenta i Vijeća od 18. lipnja 2009. o sigurnosti igračaka (1), a posebno njezin članak 46. stavak 1. točku (b),
   budući da:

               (1)

               Direktivom 2009/48/EZ utvrđuje se granična vrijednost za krom (VI) u materijalu ostruganom s površine igračke, kao što su boja na igračkama, tvrdi i meki polimeri, drvo, tekstil i drugo. Postojeća granična vrijednost (0,2 mg/kg) temelji se na virtualno sigurnoj dozi od 0,0053 μg kroma (VI) po kg tjelesne mase dnevno, koju je predložio Ured za procjenu ekološke opasnosti za zdravlje (OEHHA) Kalifornijske agencije za zaštitu okoliša (2).

               (2)

               Na zahtjev Europske komisije Znanstveni odbor za rizike za zdravlje i okoliš (SCHER) 2015. je procijenio koliko je relevantna vjerojatnost da krom (VI) uzrokuje rak usne šupljine. U svojem Mišljenju o kromu (VI) u igračkama, koje je donio 22. siječnja 2015. (3), SCHER je izvijestio da je preispitao, među ostalim, dokument OEHHA-e za tehničku potporu cilju u području javnog zdravstva u vezi s kromom (VI) u vodi za piće (4) te studiju Nacionalnog toksikološkog programa SAD-a (5). SCHER je prosudio da je vrijednost od 0,0002 μg kroma (VI) po kg tjelesne mase dnevno, koju je izvela OEHHA i povezala s jednim dodatnim rakom godišnje na milijun slučajeva, primjerena virtualno sigurna doza.

               (3)

               Budući da su djeca izložena kromu (VI) i iz drugih izvora osim igračaka, kao temelj za izračun granične vrijednosti za krom (VI) trebalo bi uzeti samo određeni postotak virtualno sigurne doze. Maksimalni udio iz igračaka u dnevnom unosu kroma (VI) koji je preporučio Znanstveni odbor za toksičnost, ekotoksičnost i okoliš u svojem mišljenju iz 2004. (6) iznosi 10 %. Taj je postotak 2010. dvaput potvrdio Znanstveni odbor za rizike za zdravlje i okoliš (7)
                   (8).

               (4)

               Nadalje, u uvodnoj izjavi 22. Direktive 2009/48/EZ preporučuje se da se granične vrijednosti za krom (VI) i druge kemijske tvari koje su osobito toksične odrede na polovinu vrijednosti koje mjerodavni znanstveni odbor smatra sigurnima kako bi se osiguralo da su te tvari prisutne samo u tragovima u skladu s dobrom proizvodnom praksom.

               (5)

               Primjenom 10 % virtualno sigurne doze, pomnoženo s prosječnom masom djeteta mlađeg od tri godine, koja se procjenjuje na 7,5 kg, podijeljeno s dnevnom količinom materijala ostruganog s površine igračke unesenog u organizam, koja se procjenjuje na 8 mg/dnevno, te pomnoženo s 0,5 SCHER je u prethodno navedenom Mišljenju o kromu (VI) u igračkama predložio da revidirana granična vrijednost za krom (VI) u materijalu ostruganom s površine igračke iznosi 0,0094 mg/kg.

               (6)

               Međutim, poštovanje predložene granične vrijednosti ne može se provjeriti ispitnom metodom iz europske norme EN 71-3:2013+A1:2014, na koju je upućivanje objavljeno u Službenom listu Europske unije
                   (9). Predložena granična vrijednost gotovo je šest puta niža od najniže koncentracije koja se može pouzdano izmjeriti ispitnom metodom iz norme, a iznosi 0,053 mg/kg.

               (7)

               U tim je okolnostima podskupina „Kemikalije” Stručne skupine za sigurnost igračaka, koju je osnovala Komisija (10), na svojem sastanku 14. listopada 2016. preporučila da se granična vrijednost za krom (VI) snizi sa sadašnja 0,2 mg/kg na 0,053 mg/kg. Podskupina „Kemikalije” također je preporučila da se raspoložive ispitne metode za krom (VI) preispitaju svake dvije godine kako bi se mogla utvrditi ispitna metoda kojom se pouzdano mogu mjeriti i niže koncentracije, dok se ne dostigne granična vrijednost koju je preložio SCHER.

               (8)

               Europski odbor za normizaciju (CEN) trenutačno preispituje ispitnu metodu iz norme EN 71-3 radi uspješnijeg otkrivanja kroma (VI). Očekuje se da će revidirana ispitna metoda uskoro biti dostupna, što će omogućiti pouzdano mjerenje koncentracija do 0,0025 mg/kg. Tada će biti moguće dodatno sniziti graničnu vrijednost za krom (VI) u materijalu ostruganom s površine igračke.

               (9)

               Direktivu 2009/48/EZ trebalo bi stoga na odgovarajući način izmijeniti.

               (10)

               Mjere predviđene ovom Direktivom u skladu su s mišljenjem Odbora za sigurnost igračaka,

         DONIJELA JE OVU DIREKTIVU:
   Članak 1.
   U točki 13. dijela III. Priloga II. Direktivi 2009/48/EZ unos za krom (VI) zamjenjuje se sljedećim unosom:

                  Element

                  mg/kg
                  u suhom, lomljivom, praškastom ili savitljivom materijalu za igračke

                  mg/kg
                  u tekućem ili ljepljivom materijalu za igračke

                  mg/kg
                  u materijalu ostruganom s površine igračke

                  „Krom (VI)

                  0,02

                  0,005

                  0,053”

   Članak 2.
   1.   Države članice donose i objavljuju zakone i druge propise potrebne za usklađivanje s ovom Direktivom najkasnije do 17. studenoga 2019. One Komisiji odmah dostavljaju tekst tih odredaba.
   One primjenjuju te odredbe od 18. studenoga 2019.
   Kada države članice donose te odredbe, one sadržavaju upućivanje na ovu Direktivu ili se na nju upućuje prilikom njihove službene objave. Države članice određuju načine tog upućivanja.
   2.   Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
   Članak 3.
   Ova Direktiva stupa na snagu dvadesetog dana od dana objave u Službenom listu Europske unije.
   Članak 4.
   Ova je Direktiva upućena državama članicama.

      Sastavljeno u Bruxellesu 16. svibnja 2018.

            Za Komisiju

            Predsjednik

         Jean-Claude JUNCKER

      (1)  SL L 170, 30.6.2009., str. 1.

      (2)  OEHHA (1999.), Public health goal for chromium in drinking water („Cilj u području javnog zdravstva u vezi s kromom u vodi za piće”), Odjel za pesticide i toksikologiju okoliša, Ured za procjenu ekološke opasnosti, Kalifornijska agencija za zaštitu okoliša, veljača 1999. citirano u: Chemicals in Toys. A general methodology for assessment of chemical safety of toys with a focus on elements (Kemikalije u igračkama. Načelna metodologija za ocjenu kemijske sigurnosti igračaka s naglaskom na elementima), izvješće RIVM-a, 320003001/2008, Nizozemski nacionalni institut za javno zdravstvo i okoliš (RIVM), str. 114., tablica 8-1.

      (3)  Znanstveni odbor za rizike za zdravlje i okoliš (SCHER), Opinion on „Chromium VI in toys” (Mišljenje o kromu (VI) u igračkama), doneseno 22. siječnja 2015. http://ec.europa.eu/health/sites/health/files/scientific_committees/environmental_risks/docs/scher_o_167.pdf

      (4)  OEHHA (2011.), Public health goal for chromium in drinking water. Hexavalent chromium (Cr VI) („Ciljevi u području javnog zdravstva u vezi s kemikalijama u vodi za piće. Heksavalentni krom (Cr (VI)”). http://oehha.ca.gov/water/phg/072911Cr6PHG.html

      (5)  Nacionalni toksikološki program (2008.), Toxicology and Carcinogenesis Studies of Sodium Dichromate Dihydrate (CAS No. 7789-12-0) in F344/N Rats and B6C3F1 Mice (Drinking Water Studies) („Studije toksikologije i karcinogeneze natrijeva dikromata dihidrata (CAS br. 7789-12-0) kod F344/N štakora i B6C3F1 miševa (Studije vode za piće)”), NTP TR 546, NIEHS, Research Triangle Park, NC, NIH publikacija br. 08-5887.

      (6)  Znanstveni odbor za toksičnost, ekotoksičnost i okoliš (CSTEE), Opinion on „Assessment of the bioavailability of certain elements in toys” (Mišljenje o procjeni biološke raspoloživosti određenih elemenata u igračkama), doneseno 22. lipnja 2004. http://ec.europa.eu/health/archive/ph_risk/committees/sct/documents/out235_en.pdf

      (7)  Znanstveni odbor za rizike za zdravlje i okoliš (SCHER), Opinion on „Risk from organic CMR substances in toys” (Mišljenje o rizicima povezanima s organskim kancerogenim, mutagenim ili reproduktivno toksičnim tvarima (CMR) u igračkama), doneseno 18. svibnja 2010.

      (8)  Znanstveni odbor za rizike za zdravlje i okoliš (SCHER), Opinion on „Evaluation of the migration limits for chemical elements in Toys” (Mišljenje o procjeni graničnih vrijednosti migracije za kemijske elemente u igračkama), doneseno 1. srpnja 2010.

      (9)  SL C 378, 13.11.2015., str. 1.

      (10)  Vidjeti Registar stručnih skupina Komisije, Stručna skupina za sigurnost igračaka (E01360). http://ec.europa.eu/transparency/regexpert/index.cfm?do=groupDetail.groupDetail&groupID=1360